Predkladacia správa

	Podnet 

Materiál predkladá na rokovanie vlády generálny prokurátor z vlastnej iniciatívy.

3. Konferencia generálnych prokurátorov Európy na svojom zasadnutí v Ľubľane v dňoch 12. až 14. mája 2002 požiadala generálneho prokurátora Slovenskej republiky Milana Hanzela o usporiadanie 4. Konferencie generálnych prokurátorov Európy v Bratislave v dňoch 1. až 3. júna 2003.

	Stručné zdôvodnenie potreby materiálu

Dôvodom predloženia materiálu na rokovanie vlády je informovanie o príprave 4. Konferencie generálnych prokurátorov Európy, ktorá by sa mala konať v Bratislave v dňoch 1. až 3. júna 2003 a predloženie návrhu na jej organizačné a finančné zabezpečenie. V prípade  konania tejto konferencie v Bratislave bude mať Slovenská republika a Rada Európy finančnú spoluúčasť na jej usporiadaní a finančnom zabezpečení.

           Stručný obsah materiálu

Predkladaný materiál obsahuje
-   správu o príprave 4. Konferencie generálnych prokurátorov Európy,
-   návrh programu konferencie,
-   návrh organizačného zabezpečenia konferencie,
-   návrh finančného zabezpečenia konferencie.

         Stručné zhrnutie očakávaného dosahu na štátny rozpočet

        Generálna prokuratúra zaslala na zaujatie stanoviska ministerstvu financií a ostatným pripomienkujúcim subjektom materiál, v ktorom na základe výsledkov verejnej súťaže predpokladala, že celkové výdavky spojené s usporiadaním konferencie budú predstavovať sumu 3 700 000 Sk (cca 90 000 eur) s tým, že  z toho cca 1 154 900 Sk by mala refundovať Rada Európy a že táto suma bude vrátená generálnou prokuratúrou na výdavkový účet kapitoly Všeobecnej pokladničnej správy. 

Ministerstvo financií Slovenskej republiky vyslovilo v stanovisku č. 268/2003-KM z 3. februára 2003 súhlas s uvoľnením účelových prostriedkov v sume 3 700 000 Sk za podmienky, že refundované prostriedky, ktoré sa vrátia v priebehu roka 2003, musia byť vrátené na výdavkový účet kapitoly Všeobecnej pokladničnej správy. V prípade ich vrátenia do rozpočtu po 1. januári 2004 je potrebné riadiť sa ustanoveniami článku IV. „Zásady Slovenskej republiky na poskytovanie prostriedkov z rezerv vlády Slovenskej republiky“.  

          Rada Európy zaslala 28. februára 2003 generálnej prokuratúre oficiálny text dohody o finančnom zabezpečení konferencie, na základe ktorého celkové výdavky spojené s usporiadaním konferencie by mali predstavovať sumu 2 700 000 Sk (cca 63 000 eur), z toho cca 700 000 Sk bude refundovať Rada Európy. Materiál predložený na rokovanie vlády je upravený podľa textu dohody predloženej Radou Európy.         

          Informácia o prerokovaní materiálu v poradných orgánoch vlády

	Na základe stanoviska predsedu Porady ekonomických ministrov vlády Slovenskej republiky nie je potrebné prerokovať predložený materiál v tomto poradnom orgáne vlády.
	
          Informácia o pripomienkom konaní

	Materiál bol zaslaný dňa 14. februára 2003 do pripomienkového konania všetkým ministerstvám, Úradu vlády Slovenskej republiky, Kancelárii prezidenta Slovenskej republiky, Kancelárii Národnej rady Slovenskej republiky a Najvyššiemu súdu Slovenskej republiky. Akceptované pripomienky sú v návrhu materiálu zapracované.

          Informácia o pripomienkach verejnosti	

	Uvedený materiál bol dňa 14. februára 2003 zverejnený na internete. K predloženému materiálu nebola uplatnená pripomienka verejnosti ani vyšší počet obsahovo príbuzných pripomienok verejnosti.

	Dôvod nesprístupňovania materiálu 

            Nie je dôvod na nesprístupnenie tohto materiálu. 

	Predloženie  materiálu inému orgánu

	Materiál zašle Generálna prokuratúra Slovenskej republiky po jeho prerokovaní vládou na vedomie prezidentovi Slovenskej republiky a predsedovi Národnej rady Slovenskej republiky.